**Dull cenedlaethol newydd o wella diogelu yng Nghymru**

Cymru fydd rhan gyntaf y DU i gyflwyno set unigol o ganllawiau diogelu ar gyfer plant ac oedolion mewn perygl pan fydd Gweithdrefnau Diogelu Cymru’n cael eu lansio, ar-lein a thrwy ap, ar 11 Tachwedd 2019.

Bydd Gweithdrefnau Diogelu Cymru’n safoni ymarfer ledled Cymru a rhwng asiantaethau a sectorau.

Bydd y gweithdrefnau yn nodi rolau a chyfrifoldebau pawb sy’n gweithio gydag oedolion neu blant sy’n profi, neu sydd mewn perygl o ddioddef o gamdriniaeth, esgeulustod neu ffurfiau eraill ar niwed. Byddant yn disodli’r Gweithdrefnau Amddiffyn Plant Cymru Gyfan presennol, a gweithdrefnau lleol amrywiol ar gyfer oedolion a chanllawiau eraill a gyhoeddwyd yn flaenorol gan Lywodraeth Cymru.

Dim ond yn ddigidol y bydd Gweithdrefnau Diogelu Cymru’n cael eu cyhoeddi.

Ni fydd unrhyw gopi argraffedig o’r gweithdrefnau. Yn lle hynny, byddant ar gael i bawb ar-lein, naill ai trwy wefan neu ap symudol Gweithdrefnau Diogelu Cymru a fydd ar gael ar gyfer dyfeisiau iPhone ac Android.

Mae hyn yn golygu y bydd fersiwn gyfredol unigol bob amser ar gael i bob ymarferydd. Bydd hefyd yn ei gwneud yn haws ac yn gynt dod o hyd i wybodaeth.

Bydd ‘arwyddion arfer’ yn rhan o’r fersiynau ap a gwe ac yn rhoi cyfarwyddyd ‘sut i’ hawdd ar gyfer ymarferwyr. Mae'r arwyddion arfer hyn yn cynrychioli’r datblygiadau ymchwil ac ymarfer diweddaraf.

Bydd geirfa y gellir chwilio drwyddi ar gael ar y ddau blatfform. Bydd hyn yn ei gwneud yn haws i bobl weithio mewn partneriaeth gan y bydd yn sicrhau bod pob ymarferydd yn defnyddio’r un derminoleg yn yr un ffordd, waeth beth fo’i sector neu faes proffesiynol.

Caiff Gweithdrefnau Diogelu Cymru eu cyhoeddi ar 11 Tachwedd 2019 a byddant ar gael i bawb eu gweld o’r dyddiad hwn drwy’r wefan swyddogol neu drwy lawrlwytho ap symudol Gweithdrefnau Diogelu Cymru.

Bydd angen wedyn i bob Bwrdd Diogelu Rhanbarthol fabwysiadu’r gweithdrefnau’n swyddogol. Ar y pwynt hwn, cânt eu hardystio i’w defnyddio ym mhob rhanbarth.

Bydd angen i bob bwrdd drefnu ei amserlen ei hun ar gyfer mabwysiadu’r gweithdrefnau, ond disgwylir y caiff Gweithdrefnau Diogelu Cymru eu hystyried gan bob un cyn diwedd mis Ionawr 2020.